
ROMÂNIA

JUDEŢUL VRANCEA

CONSILIUL LOCAL

AL MUNICIPIULUI FOCŞANI

H O T Ă R Â R E

privind aprobarea contractării unei finanţări rambursabile în vederea realizării unor obiective de investiţii de interes local şi/sau asigurării fondurilor necesare co-finanţării proiectelor care vor fi realizate din fonduri europene 

 În temeiul prevederilor art. 36 alin. (2) si alin. (4) lit. b), ale art. 45 alin. (2), art. 63 alin. (1) lit. c) si alin. (4) lit. c), precum si ale art. 115 alin. (1) lit. b), alin. (3), (5) si (6) din Legea administraţiei publice locale nr. 215/2001, republicată, 

- având în vedere prevederile Ordonanţei de urgenţă a Guvernului nr. 64/2007 privind datoria publică, cu modificările şi completările ulterioare, coroborate cu cele ale cap. IV din Legea nr. 273/2006 privind finanţele publice locale, cu modificările şi completările ulterioare, precum şi cu cele ale Hotărârii Guvernului nr. 9/2007 privind constituirea, componenţa şi funcţionarea Comisiei de autorizare a împrumuturilor locale, cu modificările şi completările ulterioare; 

- ţinând seama de prevederile Ordonanţei de Urgenţă a Guvernului nr. 99/2006 privind instituţiile de credit şi adecvarea capitalului; 
- ţinând seama de prevederile art. 41 alin. (4) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, 

- luând în considerare prevederile art. 9 pct. 8 din Carta europeană a autonomiei locale, adoptată la Strasbourg la 15 octombrie 1985, ratificată prin Legea nr. 199/1997, 

- ţinând seama de prevederile art. 942 şi următoarele din Codul civil, referitoare la contracte sau convenţii, 

    
- luând act de: 

a) proiectul de hotărâre din data de 20.07.2012 iniţiat de Primarul Municipiului Focşani, ing. Decebal Bacinschi ; 

b)  raportul întocmit de Direcţia economică, înregistrat la nr. 36005/20.07.2012; 

c) adresa întocmită de Compartiment proiecte înregistrată la nr. 33973/9.07.2012;

d) raportul favorabil al Comisiei pentru buget, finanţe, investiţii, liberă iniţiativă, economic şi servicii publice, 

constatând necesitatea de a asigura resursele financiare pentru continuarea lucrărilor de investiţii publice de interes local a căror documentaţie tehnico-economică a fost aprobată prin Hotărârea Consiliului Local nr.355/16.11.2010 privind aprobarea Aplicaţiei de Finanţare privind proiectul „ Reabilitarea sistemului de termoficare urbană la nivelul municipiului Focşani pentru perioada 2009-2028 în scopul conformării la legislaţia de mediu şi creşterea eficienţei energetice” şi a documentelor suport după cum urmează: Studiu de fezabilitate, Analiza Cost – Beneficiu, Analiza Instituţională, Strategia şi Planul de Achiziţii,
CONSILIUL LOCAL AL MUNICIPIULUI FOCŞANI adoptă prezenta Hotărâre.

               Art. 1.  Se aprobă contractarea unei finanţări rambursabile interne/externe prin credit bancar revolving, în valoare de maxim 60.000.000 de lei sau echivalent euro, cu o maturitate cuprinsă între minim 7 ani şi maxim 10 ani.

               Art. 2. Creditul bancar va putea fi rambursat anticipat din surse proprii, fonduri europene şi/sau din emisiune de obligaţiuni.

               Art. 3. (1) Contractarea finanţării rambursabile prevăzute la art. 1 se face pentru finanţarea integrală sau parţială, pre-finanţarea şi/sau co-finanţarea obiectivelor de investiţii publice de interes local care sunt specificate în Anexa nr. 1 la prezenta Hotărâre.

                            (2) În contextul participării la programele Uniunii Europene de finanţare pentru realizarea unora dintre obiectivele de investiţii prevazute la art.1, pentru acele obiective de investiţii care vor fi aprobate pentru finanţare prin programele Uniunii Europene, sumele achitate prin programele operaţionale, reprezentând contravaloarea ultimelor cereri de rambursare aferente proiectelor care fac obiectul art. 1 litera A vor reprezenta venituri la bugetul local şi se vor putea constitui, după caz, în surse de refinanţare şi/sau rambursare a împrumutului prevăzut la art. 1 sau vor putea fi redirecţionate pentru realizarea altor obiective de investiţii stabilite ulterior prin Hotărâre a Consiliului Local.

               Art. 4.  Din bugetul local al Municipiului Focşani se asigură integral plata: 

a) serviciului anual al datoriei publice locale; 

b) oricăror impozite şi taxe aferente realizării obiectivelor de investiţii de interes local; 

c) altor cheltuieli neeligibile ale finanţării rambursabile menţionate la art. 1. 

              Art. 5. (1) Pe întreaga durată a serviciului datoriei publice locale, ordonatorul principal de credite are obligaţia să publice pe pagina de internet a Municipiului Focşani următoarele date: 

a) hotărârea Comisiei de autorizare a împrumuturilor locale, precum şi orice modificări şi/sau completări ale acesteia; 

b) valoarea finanţării rambursabile contractate în valuta de contract; 

c) gradul de îndatorare a Municipiului Focşani; 

d) durata serviciului datoriei publice locale, cu precizarea perioadei de graţie şi a perioadei de rambursare a finanţării rambursabile; 

e) dobânzile, comisioanele şi orice alte costuri aferente fiecărei finanţări rambursabile; 

f) plăţile efectuate din fiecare finanţare rambursabilă. 

               (2) Datele prevăzute la alin. (1) se actualizează în prima decadă a fiecărui trimestru pentru trimestrul expirat, sub sancţiunile prevăzute de lege.
               Art. 6. Se aprobă contractarea unor servicii de consiliere financiară pentru structurarea şi contractarea finanţării rambursabile prevazută la art. 1 din prezenta Hotărâre.

               Art. 7.  Se împuterniceşte Primarul Municipiului Focşani să stabilească şi să aprobe prin Dispoziţie valoarea exactă a finanţării rambursabile, pentru respectarea cerinţelor articolului 1 din prezenta Hotărâre, precum şi orice alte caracteristici ale finanţării bancare, în funcţie de mediul economico-financiar, în concordanţă cu necesităţile specifice ale obiectivelor de investiţii ce urmează a fi finanţate.

               Art. 8.  Se împuterniceşte Primarul Municipiului Focşani să semneze în numele şi pentru Municipiului Focşani contractul de finanţare, acordul de garantare al finanţării rambursabile şi orice alte documente necesare obţinerii şi derulării finanţării. 

               Art. 9. Cu ducerea la îndeplinire a prezentei hotarari se insărcinează primarul Municipiului  Focşani. 

               Art. 10.  Prezenta hotărâre se comunică, prin intermediul secretarului oraşului, în termenul
prevăzut de lege, primarului municipiului Focşani şi prefectului judeţului Vrancea şi se aduce la cunoştinţă publică prin publicarea pe pagina de internet www.focsani.info. 



Municipiul Focsani, 31 iulie 2012
Nr.40/219
          ROMÂNIA
                                                Anexa nr.1 la Hotărârea nr.  40/219/31.07.2012
  JUDEŢUL VRANCEA                                                           

MUNICIPIUL FOCŞANI                                                 

  CONSILIUL LOCAL
                                                                 

LISTA  OBIECTIVELOR  DE  INVESTIŢII

aferentă finanţării rambursabile interne/externe în valoare de maxim 60.000.000 lei

	Nr. crt.
	DENUMIRE OBIECTIV DE INVESTITII
	SUMA

 lei

	1.
	Reabilitarea sistemului de termoficare urbană la nivelul municipiului Focşani pentru perioada 2009-2028 în scopul conformării la legislaţia de mediu şi creşterea eficienţei energetice
	60.000.000

	
	Total
	60.000.000










Contrasemnează,


Secretarul Municipiului Focsani


Corhana Eduard Marian 





PREŞEDINTE DE ŞEDINŢĂ,


            Oloeriu Ioan Liviu





Contrasemnează,


Secretarul Municipiului Focşani


Corhană Eduard Marian 





PREŞEDINTE DE ŞEDINŢĂ,


            Oloeriu Ioan Liviu











